2013 йылдың июнендә Каспаров сит илдән Рәсәйгә ҡайтҡыһы килмәүе һәм халыҡ-ара аренала «кремль енәйәтселәре» менән көрәшен дауам итәсәге тураһында белдерә. Каспаровтың һүҙҙәре буйынса, ул Литвала оппозицион әүҙемдәр өсөн семинар ойоштороу эшмәкәрлегенә һәм «Магнитский законы (Акты)»н алға һөрөүгә бәйле тәфтиш органдарына саҡырыу көткәнен һәм үҙенә ҡарата уголовный эш асылыуынан һәм ситкә сыға алмау һәм кәрәкле тәртип үтәү талабына буйһоноп ҡул ҡуйыуҙан ҡурҡҡанын белдерә. Илдән сығыуҙы тыйыу уны лекциялар уҡып аҡса эшләү һәм үҙенең фондтары эшмәкәрлеген алып барыу мөмкинлегенән мәхрүм итер ине. Шул ваҡыттан ул АҠШ-та, Нью-Йоркта, йәшәй. Шулай уҡ Каспаров Иранда ғәҙел һайлауҙар яҡлау буйынса «We Choose» комитетын етәкләй. Шәхси аҡсалар менән финансланған Комитет һайлау кампанияһында ҡатнашыуҙан ситләштерелгән 20 кандидат ҡатнашҡан параллель һайлауҙарҙы мониторинг тикшерә. «Мин сәйәсмән Леонид Михайлович Волков менән һуңғы бер нисә айҙа бының менән шөғөлләнәм. Камиллаштырылған электрон «Демократия-2» системаһы эшкә ҡушылған — ул Рәсәй оппозицияһының Координацион советына һайлау үткәргән виртуаль платформа. Мин февралдә үк башланған процестың формаль булмаған ойоштороусыһы булып торам. Ә Волков туранан-тура иранлылар менән генә эшләй».